DOI: 10.14457/tu.the.2018.744
title: การพัฒนาคุณค่าทางโภชนะของรำละเอียดและรำสกัดน้ำมันเพื่อเป็นอาหารสัตว์ด้วยยีสต์จากโรงงานผลิตเบียร์

description: วิทยานิพนธ์นี้ประกอบไปด้วย 2 การทดลอง มีวัตถุประสงค์เพื่อทำการศึกษาสภาวะที่เหมาะสมต่ออายุการเก็บรักษายีสต์จากโรงงานผลิตเบียร์ และเพื่อศึกษาคุณค่าทางโภชนะ รวมถึงการย่อยได้ในห้องปฏิบัติการของรำละเอียดและรำสกัดน้ำมันที่หมักร่วมกับยีสต์จากโรงงานผลิตเบียร์การทดลองที่ 1 มีวัตถุประสงค์เพื่อศึกษาสภาวะที่เหมาะสมต่ออายุการเก็บรักษายีสต์จากโรงงานผลิตเบียร์ โดยเก็บไว้ที่อุณหภูมิ 4 องศาเซลเซียส และอุณหภูมิห้อง จากผลการศึกษาพบว่า การเก็บยีสต์ไว้ที่อุณหภูมิ 4 องศาเซลเซียส สามารถเก็บรักษายีสต์ได้ยาวนานกว่าการเก็บรักษาที่อุณหภูมิห้อง โดยการเก็บไว้ที่ระยะเวลา 30 วัน พบว่ามีจำนวนเซลล์ยีสต์ทั้งหมดสูงที่สุด (P&lt;0.01) และการเก็บที่ระยะเวลา 1 วัน พบว่ามีเปอร์เซ็นต์ยีสต์ที่มีชีวิตสูงที่สุด (P&lt;0.01)การทดลองที่ 2.1 มีวัตถุประสงค์เพื่อศึกษาจำนวนเซลล์ยีสต์ที่มีชีวิต คุณค่าทางโภชนะ และค่าการย่อยได้ในห้องปฏิบัติการของรำละเอียดที่หมักร่วมกับยีสต์จากโรงงานผลิตเบียร์ที่ระดับ 0, 10, 20 และ 30 เปอร์เซ็นต์ หมักไว้ที่ระยะเวลา 0, 1, 2, 3 และ 4 สัปดาห์ จากผลการศึกษาพบว่า การหมักรำละเอียดร่วมกับยีสต์ 30 เปอร์เซ็นต์ ทำให้ยีสต์ดำรงชีวิตในรำละเอียดได้นานที่สุดคือ 4 สัปดาห์ สำหรับคุณค่าทางโภชนะของรำละเอียดพบว่า รำละเอียดที่ไม่มีการหมักยีสต์ที่ระยะเวลา ต่าง ๆ มีค่าวัตถุแห้ง อินทรียวัตถุ และไขมัน สูงกว่า (P&lt;0.05) รำละเอียดที่หมักร่วมกับยีสต์ที่ระดับและระยะเวลาต่างๆ โดยพบอยู่ในช่วง 91.15-94.66, 93.03-93.89 และ16.11-16.96 เปอร์เซ็นต์ ตามลำดับ การหมักรำละเอียดด้วยยีสต์ 30 เปอร์เซ็นต์ ระยะเวลา 0-4 สัปดาห์ ส่งผลให้รำละเอียดมีปริมาณโปรตีนสูงที่สุด (P&lt;0.05) อยู่ในช่วง 22.99-23.57 เปอร์เซ็นต์ และการใช้ยีสต์ 30 เปอร์เซ็นต์ หมักที่ระยะเวลา 4 สัปดาห์ ทำให้รำละเอียดมีปริมาณ NDF ต่ำที่สุด (P&lt;0.05) คือ 24.40 เปอร์เซ็นต์ ในขณะการหมักรำละเอียดร่วมกับยีสต์ ส่งผลให้ปริมาณ ADF ของมีแนวโน้มเพิ่มสูงขึ้น (P&lt;0.05) สำหรับค่าการย่อยได้ในกระเพาะรูเมนในห้องปฏิบัติการพบว่า การหมักรำละเอียดร่วมกับยีสต์ 30 เปอร์เซ็นต์ ระยะเวลา 4 สัปดาห์ ทำให้รำละเอียดมีค่าการย่อยได้ของวัตถุแห้ง อินทรียวัตถุ และ ADF สูงที่สุด (P&lt;0.05) เท่ากับ 73.85, 72.59 และ 49.22 เปอร์เซ็นต์ ตามลำดับ ในขณะที่การหมักรำละเอียดร่วมกับยีสต์ที่ระดับ 30 เปอร์เซ็นต์ ระยะเวลาหมัก 3-4 สัปดาห์ ส่งผลให้ค่าการย่อยได้ NDF มีค่าสูงที่สุด (P&lt;0.05) อยู่ในช่วง 47.65-49.18 เปอร์เซ็นต์ จากการศึกษานี้ยังพบว่าการหมักรำละเอียดร่วมกับยีสต์ที่ระดับ 30 เปอร์เซ็นต์ ระยะเวลาหมัก 3-4 สัปดาห์ ส่งผลให้ค่าการย่อยได้ในสัตว์กระเพาะเดี่ยวของวัตถุแห้ง และอินทรียวัตถุ มีค่าสูงที่สุด (P&lt;0.05) อยู่ในช่วง 81.74-82.66 และ 83.19-84.17 เปอร์เซ็นต์ ตามลำดับการทดลองที่ 2.2 มีวัตถุประสงค์เพื่อศึกษาจำนวนเซลล์ยีสต์ที่มีชีวิต คุณค่าทางโภชนะ และค่าการย่อยได้ในห้องปฏิบัติการของรำสกัดน้ำมันที่หมักร่วมกับยีสต์จากโรงงานผลิตเบียร์ที่ระดับ 0, 10, 20 และ 30 เปอร์เซ็นต์ หมักไว้ที่ระยะเวลา 0, 1, 2, 3 และ 4 สัปดาห์ จากผลการศึกษาพบว่า การหมักรำสกัดน้ำมันร่วมกับยีสต์ 30 เปอร์เซ็นต์ ทำให้ยีสต์ดำรงชีวิตในรำสกัดน้ำมันได้นานที่สุดคือ 4 สัปดาห์ สำหรับคุณค่าทางโภชนะพบว่า รำสกัดน้ำมันที่ไม่มีการหมักยีสต์ที่ระยะเวลาต่างๆมีค่า อินทรียวัตถุที่ต่ำกว่า (P&lt;0.05) และมีปริมาณวัตถุแห้ง และ ADF ที่สูงกว่า (P&lt;0.05) รำสกัดน้ำมันที่หมักร่วมกับยีสต์ที่ระดับและระยะเวลาต่างๆ โดยพบอยู่ในช่วง 87.75-87.99, 93.95-94.87 และ 21.90-22.62 เปอร์เซ็นต์ ตามลำดับ ในขณะที่การหมักรำสกัดน้ำมันด้วยยีสต์ที่ระดับ 30 เปอร์เซ็นต์ ระยะเวลา 2-3 สัปดาห์ จะทำให้มีค่าโปรตีนสูงที่สุด อยู่ในช่วง 25.03-25.42 เปอร์เซ็นต์ และการหมักรำสกัดน้ำมันด้วยยีสต์ที่ระดับ 30 เปอร์เซ็นต์ ระยะเวลา 1-2 สัปดาห์ จะทำให้มีค่า NDF ต่ำที่สุด อยู่ในช่วง 43.26-43.35 เปอร์เซ็นต์ สำหรับค่าการย่อยได้ในกระเพาะรูเมนพบว่า การหมักรำสกัดน้ำมันร่วมกับยีสต์ที่ระดับ 30 เปอร์เซ็นต์ เป็นเวลา 4 สัปดาห์ จะทำให้ค่าการย่อยได้ของวัตถุแห้ง อินทรียวัตถุ และ ADF มีค่าสูงที่สูดคือ 56.97, 55.36 และ 32.38 เปอร์เซ็นต์ ตามลำดับ และการหมักรำสกัดน้ำมันร่วมกับยีสต์ที่ระดับ 20 เปอร์เซ็นต์ เป็นเวลา 4 สัปดาห์ และ 30 เปอร์เซ็นต์ เป็นเวลา 0, 3 และ 4 สัปดาห์ จะทำให้ค่าการย่อยได้ของ NDF มีค่าสูงที่สุด (P&lt;0.05) อยู่ในช่วง 30.18-31.76 เปอร์เซ็นต์ ในขณะที่การหมักรำสกัดน้ำมันร่วมกับยีสต์ 30 เปอร์เซ็นต์ ระยะเวลา 3-4 สัปดาห์ ช่วยทำให้ค่าการย่อยได้ของวัตถุแห้งในสัตว์กระเพาะเดี่ยว มีค่าสูงที่สุด (P&lt;0.05) อยู่ในช่วง 62.63-62.86 เปอร์เซ็นต์ และการใช้ยีสต์ 30 เปอร์เซ็นต์ หมักที่ระยะเวลา 2-4 สัปดาห์ ช่วยทำให้ค่าการย่อยได้ของอินทรียวัตถุในสัตว์กระเพาะเดี่ยวมีค่าสูงที่สุด (P&lt;0.05) อยู่ในช่วง 62.11-62.51 เปอร์เซ็นต์